פיצוץ חצי גמר גביע ווינר בכדורסל 2023/2024

חצי גמר גביע ווינר בכדורסל 2023/2024 בין מכבי תל אביב להפועל תל אביב אמור היה להתקיים ב-28 בספטמבר 2023, כחלק מעונת גביע ווינר של אותה שנה. המשחק פוצץ עקב סירובה של הפועל תל אביב לעלות ולשחק, עקב היחס לו זכו אוהדיה מהמשטרה מחוץ להיכל הדרייב אין, ומכבי תל אביב זכתה בניצחון טכני, 20:0. הייתה זו הפעם הראשונה בכדורסל הישראלי בה התבטל משחק כדורסל בליגות הבכירות בשלבי ההכרעה. חצי הגמר בין הקבוצות התל אביביות אמור היה להיות חצי הגמר השני, לאחר שיום קודם לכן ניצחה הפועל ירושלים את הפועל חולון בתוצאה 97:75. יומיים לפני הדרבי בכדורסל, התקיים דרבי בכדורגל, הראשון לעונה, במסגרתו אירחה הפועל תל אביב את מכבי תל אביב באצטדיון בלומפילד. בשעות שלפני המשחק עצרה המשטרה 70 מאוהדי הפועל תל אביב לאחר שמצאה במחסן כלי נשק שונים, ביניהם רובי איירסופט, בקבוקי תבערה, רימוני עשן, זיקוקים, מוטות ברזל ואלות, אותם תכננו להביא למשחק. נוסף על כך, בשעות שלפני המשחק פרצה קטטה המונית בין שני מחנות האוהדים בשדרות ירושלים, והחלו עימותים בין האוהדים למשטרה. בסופו של דבר, ולאור הבידוק הביטחוני המחמיר שערכה המשטרה בכניסה לאצטדיון, נפתח המשחק באיחור של חצי שעה, תוך כדי עימותים בין אוהדי המארחת למשטרה. בעקבות אירועי הדרבי, החליטו משרד הספורט והמשטרה לבחון את האפשרות לאסור כניסת קהל במשחקים שיוגדרו "רגישים". כבר בשעות הבוקר קיבלה משטרת ישראל מידע מודיעיני לפיו המשחק עתיד להיות מתוח מאוד ולאור זאת ביקשה לסגור חלק מהיציעים על מנת להפריד בין האוהדים, אך הדבר לא התאפשר. לאור המידע, ולאור אירועי הדרבי בכדורגל וכוונת המשטרה לערוך ביקורת מחמירה בכניסה לאולם, ביקשה הנהלת הפועל תל אביב מאוהדי הקבוצה להגיע כבר בשעה 18:00, וציינה כי "בכניסה להיכל ייערך בידוק קפדני באמצעות מגנומטר ואמצעי בידוק נוספים, על מנת למנוע ולאתר אמצעי פירוטכני המסכן את שלום הציבור". בין המגבלות החליטה המשטרה לאסור על הכנסת מטענים ניידים ומצתים לאולם. למרות שאוהדי הפועל הקדימו להגיע, כנדרש, נפתחו השערים רק בשעה 18:40 עקב איחור של אנשי האבטחה. כניסת האוהדים הייתה איטית, מאחר שהמשטרה דרשה מהאוהדים להציג תעודות זהות בכניסה לאולם, במטרה לוודא שאוהדי הפועל שהורחקו מהמשחק בעקבות אירועי הדרבי בכדורגל, לא ייכנסו למשחק. המשטרה עיכבה גם ילדים שלא החזיקו תעודת זהות מפאת גילם הצעיר, ולאחר כשעה וחצי החליטו האוהדים להתיישב מחוץ לאולם לאות מחאה על היחס לו זכו. כשעה לפני שעת תחילת המשחק המיועדת, הודיע עופר ינאי, בעליה של הפועל תל אביב, כי לאור היחס לאוהדים, הקבוצה לא תעלה לשחק והוסיף כי "הספורט שייך לאוהדים". למרות ההודעה, המשיכו מגעים לקיום המשחק, כשבמקביל גינה שר הספורט, מיקי זוהר, את הודעת הפועל על ביטול המשחק, וכינה אותה "גיבוי להמשך האלימות". בשעה 21:15, השעה בה אמור היה המשחק להתחיל (לאחר דחייה של רבע שעה, עקב כניסת הקהל האיטית), הודיעה מנהלת הליגה כי לאור סירובה של הפועל לעלות לפרקט, היא תיענש, וכי הניצחון שייך למכבי, שתפגוש את הפועל ירושלים בגמר. שחקני מכבי החלו לערוך אימון ראווה עבור אוהדי מכבי שכבר היו באולם, אך במהרה כבו האורות באולם. מאחר שהוכרז ניצחון טכני, נקבעה תוצאת המשחק כ-20:0 לזכותה של מכבי. החלטתה של הפועל תל אביב שלא לעלות לשחק זכתה לגיבוי גורף מכלל קבוצות הליגה ואוהדי הספורט, לרבות יריבותיה. ארגון "מכבי פנאטיקס" של אוהדי מכבי תל אביב, גיבה את החלטת הפועל באמירה "הספורט שייך לאוהדים", וארגון "הגייט", אף הוא ארגון אוהדי מכבי תל אביב, פרסם התנצלות על העידוד בערב המשחק, הבהיר שהאוהדים שישבו באולם לא היו מודעים למתרחש מחוצה לו, ולבסוף קרא למנהלת הליגה לקיים משחק חוזר והודיע שאם לא כן, יחרימו אוהדי הארגון את משחק הגמר. גם אוהדי הפועל ירושלים הודיעו שלא יגיעו לעודד את קבוצתם במשחק הגמר, ואף הפצירו בקבוצתם לסרב לעלות ולשחק בגמר. בנוסף זכתה החלטת הקבוצה לתמיכה מארגוני האוהדים של מכבי חיפה (הקופים הירוקים), הפועל באר שבע (אולטראס סאות'), מהפועל חולון ומספורטאים רבים נוספים. התנהלות המשטרה זכתה לביקורת והיא הואשמה באפליה נגד אוהדי הפועל. בסופו של דבר קנסה מנהלת הליגה את הפועל תל אביב בסכום של 225 אלף ש"ח, והשיתה עליה כל נזק כספי נוסף שייגרם למנהלת כתוצאה מביטול המשחק. הפועל ירושלים הביסה את הפועל חולון 75:97 בדרך לגמר גביע ווינר, באתר וואלה, 27 בספטמבר 2023 נדב צנציפר, אדם קוטב, 70 עצורים, מוטות ברזל ובקבוקי תבערה: לפני הדרבי - המשטרה פשטה על מחסן של אוהדי הפועל ת"א, באתר ynet, 26 בספטמבר 2023 נדב צנציפר, מהומות ותורי ענק מחוץ לבלומפילד, הדרבי נפתח באיחור של חצי שעה, צפו בסרטונים, באתר ynet, 26 בספטמבר 2023 נדב צנציפר, פרסום ראשון: בעקבות אירועי הדרבי, במשטרה ובמשרד הספורט יבחנו: איסור כניסת קהל חוץ במשחקים רגישים, באתר ynet, 27 בספטמבר 2023 אפרת עמורבן, אחרי הסערה: בוטל הדרבי התל אביבי בכדורסל, ניצחון טכני למכבי, באתר ynet, 28 בספטמבר 2023 אור שקדי‏, הדרבי פוצץ: הפועל ת"א תיענש, מכבי ת"א עלתה לגמר גביע ווינר, באתר וואלה, 28 בספטמבר 2023 אפרת עמורבן, זוהר: "הודעת הפועל ת"א - גיבוי להמשך האלימות. קל מאוד לתקוף את המשטרה", באתר ynet, 28 בספטמבר 2023 "אוהדי ספורט - לא עבריינים": הפועל ת"א מקבלת תמיכה, באתר ynet, 28 בספטמבר 2023 "מכבי פנאטיקס" תמכו בהחלטת הפועל ת"א: "הספורט שייך לאוהדים", באתר וואלה, 28 בספטמבר 2023 ארגון אוהדי מכבי תל אביב קרא להחרים את גמר גביע ווינר: "קוראים למנהלת לקיים את חצי הגמר שוב עם יחס הוגן לאוהדים", באתר הארץ, 29 בספטמבר 2023 תומר גבעתי, הגוש המעודד של הפועל ירושלים: "לא נגיע למשחק, מצפים מהקבוצה שלא תעלה לגמר", באתר ישראל היום, 29 בספטמבר 2023 שלום ירושלמי, משטרת בן גביר הרסה את גביע ווינר, אחד המפעלים המרגשים בכדורסל הישראלי, באתר זמן ישראל, 30 בספטמבר 2023 עמרי מנהיים, ‏העונש של הפועל תל אביב על החרמת הדרבי, באתר ערוץ הספורט, 5 באוקטובר 2023